Author: 23
Company: mvsr

Predkladacia správa

Cieľom návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 369/1990 Zb. o obecnom zriadení v znení neskorších predpisov a zákon č. 302/2001 Z. z. v znení neskorších predpisov  je upraviť v obidvoch dotknutých zákonoch niektoré ustanovenia týkajúce sa voľby a odvolania hlavného kontrolóra. Ide najmä o zavedenie výnimky z právomoci starostu obce a prednostu samosprávneho kraja pozastaviť výkon uznesenia v prípade voľby (odvolania) hlavného kontrolóra, ako aj o zjednotenie mechanizmu jeho voľby v zastupiteľskom zbore obce a samosprávneho kraja.

Navrhovanú čiastkovú novelu, i keď nie je bezprostredne nevyhnutná, možno hodnotiť ako pozitívnu úpravu okrem čl. I bodu 2 prvej vety a čl. II bodu 2 prvej vety. Navrhuje sa v nich, aby sa za uznesenie o voľbe a odvolaní hlavného kontrolóra považoval výrok volebnej komisie o výsledku hlasovania. Toto riešenie je však problematické, pretože pri voľbe (odvolaní) hlavného kontrolóra nie je potrebné zriadiť volebnú komisiu, ale postačuje ako doposiaľ, aby o tom rozhodli formou uznesenia poslanci obecného zastupiteľstva alebo samosprávneho kraja. Navyše prijatím navrhovanej zmeny predkladateľmi by muselo dôjsť k povinnému zriadeniu volebnej komisie na úrovni obce a vyššieho územného celku, čo je nesystematické a protirečivé riešenie vo vzťahu k iným ustanoveniam zákona o obecnom zriadení i zákona o samosprávnych krajoch, ktoré konštituovanie komisií ponechávajú na vôli komunálnych poslancov.

Vzhľadom na tieto skutočnosti predložený návrh zákona možno podporiť s uvedenou výhradou a s tým, že vyžaduje dôslednú úpravu z hľadiska legislatívnej techniky.